1897-ի մարդահամարով բնակչության (9—49 տարեկանների մեջ) գրագետները կազմել են 22,2% ։ 1914—15 ուս․ տարում Մոլդովիայում (ներկայիս սահմաններում) եղել է 1,3 հազար հանրակրթական դպրոց (92 հազար աշակերտ), այդ թվում՝ 26 գիմնազիա և ռեալական ուսումնարան։ 1959-ի մարդահամարի տվյալներով ազգաբնակչության 97,8%֊ը եղել է գրագետ, որը 1979-ի մարդահամարի տվյալներով հասել է 99,8%֊ի։ 1982/83 ուս․ տարում 1,8 հազար հանրակրթական դպրոցներում սովորել է 0,7 միլիոն աշակերտ, 8 բուհերում՝ 53,4 հազար ուսանող։ Խոշորագույն բուհերն են․ Քիշնևի համալսարանը, բժշկական, գյուղատնտեսական ինստիտուտները։ 1980-ին գիտական հիմնարկներում (բուհերի հետ միասին) եղել է 8,8 հազար գիտաշխատող։ 1982-ին գործել է 7 թատրոն, 1,9 հազար կինոսարք, 1,8 հազար ակումբային հիմնարկ, 59 թանգարան։ 1982-ին հրատարակվել է 1476 անուն գիրք և գրքույկ՝ 14,81 միլիոն օրինակ տպաքանակով, այդ թվում՝ 523 անուն մոլդավերեն։ հրատարակվում է (1982) 185 թերթ։ Ռադիոհաղորդումները տրվել են 1930-ից, հեռուստահաղորդումները՝ 1958-ից։ Հանրապետությունում 1982-ին կար 337 հիվանդանոցային հիմնարկ՝ 49,4 հազար մահճակալով։ Աշխատում էր 13,7 հազար բժիշկ և 38,1 հազար միջին բուժաշխատող։